ส. ศิวรักษ์: มอง คสช. ทั้งในแง่บวกและในแง่ลบ
การรัฐประหารเมื่อวันที่ 22 พฤษภาคม 2557 นั้น ชนชั้นกลางเป็นจำนวนไม่น้อย ที่พอใจ โดยเฉพาะก็พวกที่เกลียดทักษิณ ยิ่งลักษณ์ และพวกเสื้อแดงเกือบทั้งหมด อย่างน้อยความวุ่นวายบนท้องถนนและตามที่ต่าง ๆ รวมทั้งความรุนแรงทั้งทางกายกรรมและวจีกรรม จะได้ปลาสนาการไป โดยเราจะกล่าวหาว่า กปปส. เป็นเลศของคณะทหาร ที่วางแผนด้านการยึดอำนาจการเมืองการปกครองก็ได้คสช. เชิญ คนไปพบมากมายหลายคน บางคนได้รับการต้อนรับอย่างดี ที่เลวร้ายก็กักตัวไว้ไม่นาน แล้วก็ปล่อยไป แม้จะมีขู่ด้วยเลศนัยบ้างก็ตาม โดยเฉพาะคนก็มีกรณีมาตรา 112 เป็นชนักติดหลังอยู่ เพราะ คสช. จะใช้กฎหมายที่ว่านี้เล่นงานเอาเมื่อไรก็ได้ถ้าผู้นำ คสช. มีความกล้าหาญทางจริยธรรม ต้องยกเลิกมาตรานี้ และนิรโทษกรรมนักโทษที่ถูกมาตรานี้เล่นงานแทบทั้งหมด ถ้าไม่กล้าเลิก ก็ต้องหามาตรการป้องกันไม่ให้ใช้มาตรานี้เพื่อเอาผิดผู้คนได้ง่าย ๆ โดยจะใช้คณะกรรมการสิทธิมนุษยชนแห่งชาติ (กสม.) หรือคณะกรรมการปฏิรูปกฎหมาย (คปก.) ตรวจตราดูก่อน หาไม่ตำรวจต้องรับฟ้องคดีพวกนี้อย่างไม่มีเวลาพักเอาเลย แล้วก็ต้องยื่นอัยการ ซึ่งก็ไม่กล้าระงับคดีดังกล่าว จนคดีรกศาลไปหมดแล้ว โดยที่คนส่วนใหญ่ก็ไม่ได้รับประโยชน์ ทั้งศาลยังมีอคติในทางลบเกี่ยวกับจำเลยในคดีนี้แทบทั้งนั้นอีกด้วย ทั้งหมดนี้ต้องขอกล่าวว่าขบวนการยุติธรรมไม่ช่วยผดุงสถาบันพระมหากษัตริย์ โดยที่ไพร่บ้านพลเมืองก็เดือดร้อนกันตาม ๆ อย่างกว้างขวางยิ่ง ๆ ขึ้น แล้ว คสช. จะคืนความสุขให้ประชาชนได้อย่างไรยังกฎอัยการศึกนั้นเล่า ย่อมให้โทษยิ่งกว่าให้คุณ ถ้ามีภาวะวิกฤต เช่นเกิดศึกเสือเหนือใต้ จะใช้กฎอัยการศึก เพื่อรวบรวมผู้คนต่อสู้กับอริราชศัตรูให้ทันกาล ก็ย่อมสมควรอยู่ แต่ถ้าปราศจากสงคราม แล้วใช้กฎอัยการศึก ต้องกำหนดเวลาไว้ให้สั้น เพื่อเผด็จการจะได้ทำอะไร ๆ ได้ทันท่วงที โดยไม่มีฝ่ายค้าน แต่ปล่อยให้นานไป และผู้นำเองไม่ได้คุมกฎอัยการศึกอย่างใกล้ชิดด้วยตัวเอง โดยไม่คำนึงสิทธิมนุษยชนเป็นที่ตั้ง แม่ทัพนายกองตามภูมิภาคต่าง ๆ และนายตำรวจตัวโต ๆ ที่หากินใกล้ชิดอยู่กับผู้มีอิทธิพลตามท้องถิ่น ย่อมเอากฎอัยการศึกมารีดนาทาเร้นราษฎร โดยเฉพาะก็พวกที่คัดค้านการพัฒนาเพื่อความหายนะของระบบนิเวศ และเอารัดเอาเปรียบราษฎรตาดำ ๆ ไม่ทราบหรือว่าความเจริญทางเทคโนโลยีมีโทษยิ่งกว่ามีคุณ และผลประโยชน์ที่ได้ก็เพื่อตัวโต ๆ จะได้เขมือบกัน ด้วยความร่วมมือกับบรรษัทข้ามชาติ ไม่ว่าจะการเจาะน้ำมัน การทำเหมืองแร่ทองคำ เหมืองแร่โปแตส โรงไฟฟ้าถ่านหิน รวมถึงที่ทักษิณ ชินวัตรและบริษัทบริวารเอารัฐบาลไทยไปทำโครงการอันยิ่งใหญ่ในทวาย ซึ่งจะมีหายนะยิ่งกว่ามาบตาพุดของเราทางจังหวัดระยองเป็นไหน ๆการที่ผู้แทนของประธานาธิบดีสหรัฐอเมริกา มาบีบบังคับรัฐบาลไทยอย่างอ้อม ๆ ให้เลิกกฎอัยการศึก ทั้งยังแสดงทีท่าอย่างน่าเกลียดกับการแสดงความเห็นใจ น.ส.ยิ่งลักษณ์ ชินวัตร ที่ถูกถอดออกจากตำแหน่ง แสดงว่ารัฐบาลสหรัฐฯบัดซบแท้ทีเดียว ก็สมัยเผด็จการ ส. ธนะรัชต์ เป็นมากี่ปีต่อกี่ปี ทำไมสหรัฐฯจึงอุดหนุนรัฐบาลไทยอย่างเต็มที่ เฉกเช่นที่อุดหนุนเผด็จการสุฮาโตแห่งอินโดนีเซีย แบบเบ็ดเสร็จฉะนั้นจะอ้างว่านั่นอเมริกันกลัวคอมมูนิสต์ มิใช่หรือ แม้เวลานี้จีนเกือบจะไม่เป็นคอมมูนิสต์อยู่แล้ว (หากอ้างว่าสมาทานลัทธินั้นในทางทฤษฎีเท่านั้น) แต่จีนก็ยังคงเป็นศัตรูหมายเลขหนึ่งของสหรัฐฯ ทำไมสหรัฐฯจึงไม่ใช้อุบายอันแยบคายชักชวนรัฐบาลไทยให้ตีตัวออกจากจักรวรรดิจีนที่ประธานาธิบดีโอบาม่าไปอินเดียอย่างเป็นทางการนั้น เห็นได้ชัดเจน ว่าสองประเทศนี้จับมือกันเพื่อแสดงให้จีนเห็นว่า จักใช้อิทธิพลอันมิชอบให้ขยายต่อไปในภูมิภาคต่าง ๆ นั้น ทำต่อไปอีกไม่ได้แล้ว ดังพม่าก็ผละออกจากอาณัติของจีนมากขึ้นแล้ว หากลาวยังได้แต่ส่ายหน้ากับอาณานิคมอย่างใหม่จากจีนแผ่นดินใหญ่ศรีลังกาเคยเป็นลูกสมุนจีนอย่างเซื่อง ๆ จนตลอดสมัยที่นายราชปักษีเป็นประธานาธิบดี ครั้นเขาแพ้เลือกตั้งไปในเร็ว ๆ นี้ ประธานาธิบดีคนใหม่ไปเยือนอินเดียเป็นประเทศแรกเลยนั้น นี่ก็คือสัญญาณของการหันหน้าออกจากจีนนั่นเอง แล้วเมื่อไรไทยจะหันออกนอกอาณัติของจีนบ้าง ไม่รู้ตัวกันเอาเลยหรือว่าจีนเลี้ยงไทยอย่างเซื่อง ๆ ตั้งแต่เจ้าฟ้า มาจนแม่ทัพนายกอง และคนอื่น ๆ ทางชนชั้นปกครอง และพ่อค้าวานิชตัวโต ๆ ในขณะที่ชาวไร่ชาวนาและคนเล็กคนน้อยของเรา ถูกจีนเอาเปรียบด้วยประการต่าง ๆ ดังคนเล็กคนน้อยของจีนก็ถูกปู้ยี่ปู้ยำคล้าย ๆ กันข้าพเจ้ายังมองไม่เห็นเลยว่า ผู้นำ คสช.หรือมันสมองของเขา แลเห็นมหันตภัยจากจีน ทั้ง ๆ ที่สมัยหนึ่งเราเกลียดกลัวจีนคอมมูนิสต์ยิ่งนักว่าไปทำไมมี การพระศาสนาในเมืองไทยสมัยนี้ถูกไสยเวทวิทยา และศักดินาขัตติยาธิปไตยมอมเมา ทั้งยังสยบไปกับลัทธิทุนนิยม บริโภคนิยม ตลอดจนอำนาจนิยม จนพระสงฆ์เราหมดสิ้นสภาพความเป็นศากยบุตร พุทธชิโนรสในทางสาระ คือสมณะผู้มีความเรียบง่ายและโปร่งใส หากกลายเป็นพราหมณ์ ซึ่งประกอบแต่พิธีกรรม ซึ่งเป็นไปในทางมอมเมา ยิ่งกว่าปลุกให้ตัวเองตื่น และให้ญาติโยมตื่นจากความโลภโกรธหลง ให้ลดความเห็นแก่ตัวเพื่อประโยชน์สุขของสรรพสัตว์ ยิ่งจะให้เจ้ากูหรือฆราวาสชั้นนำเข้าใจโครงสร้างทางสังคมอันอยุติธรรมและรุนแรง เพื่อนำไตรสิกขามาประยุกต์ใช้กับอุบายโกศลด้วยแล้ว มองไม่เห็นเอาเลยความข้อนี้ก็เห็นจะเกินสติปัญญาและความสามารถของคณะ คสช. แล้วละกระมัง แต่ถ้ารู้จักมองให้เห็นปัญหา ก็น่าจะหากัลยาณมิตรมาแก้ปัญหาให้ได้ข้อที่ว่า คสช. จะนำประชาธิปไตยมาให้เมืองไทยนั้น ข้าพเจ้าได้เขียนมาก่อนแล้ว จึงไม่ต้องการจะเอ่ยถึงไว้ในที่นี้อีกที่จริง ก็มีข้อที่ควรปรารภมาถึง คสช. ได้อีกหลายอย่างหลายประการ แต่เกรงว่าบทความนี้จะยาวเกินไป ชวนให้คนอ่านเบื่อได้ โดยที่ทาง คสช. ก็คงไม่อ่านกันถ้า คสช. เปิดกว้างได้มากเท่าไร เขาจะอยู่ในอำนาจตามกระแสของธรรม ยิ่งกว่าอธรรม แล้วเขาก็จะชนะใจของสาธุชนได้ โดยไม่ต้องประกาศในเรื่องคืนความสุขให้ประชาชนเอาเลยด้วยซ้ำ แต่ถ้าจะยังมีเพลงคืนความสุขให้ประชาชนแล้วไซร้ น่าจะหาคีตกวีที่สามารถมาร่วมบรรเลงให้ไพเราะ อย่าให้ซ้ำซากอย่างน่าเบื่อ สมัยเผด็จการ ป. พิบูลสงคราม และ ส. ธนะรัชต์ เราเบื่อเพลงของหลวงวิจิตรวาทการมาแล้ว อย่าให้ต้องมาเบื่อกับเพลงของประยุทธ์ จันทร์โอชาอีกเลย แต่เพลงของเขายังไม่เลวร้ายเท่าสุนทรพจน์ของเขา ซึ่งแสดงออกอย่างยืดยาวทุกสัปดาห์ แม้จะไม่ยาวเท่าของใครบางคน ที่พูดทีละ 4 ชั่วโมง แต่นั่นปีละหนเดียว หากถูกบังคับให้ฟังกันทุกคืนวันศุกร์ในบัดนี้ไม่น่าเบื่อดอกหรือคนที่เบื่อข่าวในพระราชสำนักทุกคืนแล้ว ยังมาโดนโฆษณาชวนเชื่อของ คสช. ทุกคืนอีกด้วย จะปิดโทรทัศน์เสียเลยทีเดียวน่าจะดีที่สุด เพราะรายการนอกจากนี้ก็เป็นเรื่องละครน้ำเน่า และโฆษณาชวนเชื่อ ให้หันไปในทางทุนนิยม บริโภคนิยม และอำนาจนิยมด้วยกันทั้งนั้น
 การรัฐประหารเมื่อวันที่ 22 พฤษภาคม 2557 นั้น ชนชั้นกลางเป็นจำนวนไม่น้อย ที่พอใจ โดยเฉพาะก็พวกที่เกลียดทักษิณ ยิ่งลักษณ์ และพวกเสื้อแดงเกือบทั้งหมด อย่างน้อยความวุ่นวายบนท้องถนนและตามที่ต่าง ๆ
คสช.,คืนความสุข,ประยุทธ์ จันทร์โอชา,มาตรา112,สุจินดา คราประยูร,ส.ศิวรักษ์